3, 4. (a) “Kgang e e monate” e e re amang ke eng, mme e ama dipelo tsa rona jang? (b) Ke ka tsela efe pina ya rona e leng mabapi le kgosi, mme loleme lwa rona lo tshwana le pene e e setang ka tsela efe? A O KILE wa bona matlotlo a a fitlhilweng mo lefelong le o neng o sa le lebelela? Seno se diragaletse mongwe wa Basupi ba ga Jehofa kwa Estonia e bong Ivo Laud, ka March 27, 2005. O ne a thusa Mosupi mongwe yo o godileng e bong Alma Vardja go rutlolola leobo le legologolo. Fa ba ntse ba diga lobota lo lo kafa ntle, ba ne ba bona lomati lo lo khurumeditseng bontlhanngwe jwa pinagare. Fa ba tlosa lomati loo, ba ne ba bona phatlha e e gabilweng e e bophara jwa disentimetara di le 10, e e boleele jwa dimetara di le 1,2 le boteng jwa disentimetara di le 10, e tswetswe ka phatsa ya logong lo lo tshwanang le pinagare eo. (1) Bobolokelo jwa matlotlo a a fitlhegileng! E ne e le matlotlo a eng? A ne a fitlhilwe ke mang?